Senekal: Solidariteit steun vreedsame protes teen plaasmoorde(Argieffoto) Solidariteit sê hy steun AfriForum se vreedsame protes teen plaasmoorde en geweld wat Vrydag in Senekal gehou gaan word. Die twee verdagtes wat vir die moord op Brendin Horner, ’n 21-jarige Vrystaatse plaasbestuurder, aangekeer is, sal na verwagting dan vir die tweede keer in die landdroshof op die dorp verskyn. Horner, ’n plaasbestuurder van die Bloukruin Boerdery in Paul Roux, is op 1 Oktober deur vermeende veediewe op ’n plaas in die omgewing oorval. Hy is met ’n mes gesteek en het kop- en gesigbeserings gehad. Sy hande was ook stukkend geslaan soos wat hy hom teen sy aanvallers probeer verset het. Sy liggaam is aan ’n paal vasgemaak en ’n mes is op sy pet op die toneel gekry. Tydens die verdagtes se eerste hofverskyning verlede Dinsdag het gemoedere hoog geloop toe duisende mense na die hof opgeruk het om hul woede en misnoeë oor die gebrek aan landelike veiligheid te kenne te gee. Die wyse waarop Horner vermoor is, het skokgolwe deur die land gestuur. Talle mense beplan om Vrydag weer na die hof op te ruk. Dr. Dirk Hermann, bestuurshoof van Solidariteit, sê die organisasie steun AfriForum se vreedsame optog wat hy vir Vrydag beplan. Hermann sê Solidariteit steun die boerderygemeenskap en is saam met hulle woedend oor die sinnelose en brutale aanvalle en moorde. “Ons staan aan die kant van elke man, vrou, kind, plaaswerker en gemeenskap wat deur elke aanval en moord geraak word. Ons staan aan die kant van voedselsekerheid wat elkeen van ons raak,” sê Hermann. “Ons mag nie toelaat dat plaasmoorde genormaliseer word nie. Ons moet aanhou om nee te sê. Sterk maar gedissiplineerde protes is nodig. Die boodskap en beelde wat Vrydag in die wêreld ingestuur moet word, is ’n boodskap van ’n gemeenskap wat in krag en selfbeheersing saamstaan. Ons mag nie toelaat dat enige radikale randfigure dié gebeure kaap nie.” Solidariteit doen ’n beroep op die gemeenskap om saam met ander belangegroepe AfriForum se protesoptrede te steun. Die protesoptrede word in hierdie stadium vir Vrydag om 10:00 beplan. Sodra alle reëlings gefinaliseer is, sal AfriForum meer besonderhede oor die optrede op sy Facebook-blad en ander platforms bekend maak.